b'\n_START_ARTICLE_\nAuton tuonti ja vienti Suomessa\n_START_PARAGRAPH_\nT\xc3\xa4m\xc3\xa4 artikkeli k\xc3\xa4sittelee auton tuontia Suomeen tai vienti\xc3\xa4 Suomesta eli Suomen lains\xc3\xa4\xc3\xa4d\xc3\xa4nn\xc3\xb6n kannalta. Yksitt\xc3\xa4isen henkil\xc3\xb6n auton tuonnille ja viennille on Suomen lains\xc3\xa4\xc3\xa4d\xc3\xa4nn\xc3\xb6ss\xc3\xa4 asetettu rajoituksia muun muassa ulkomailla asumisen keston ja auton omistamisen suhteen. Tuontiautona Suomeen tuotua autoa ei saa myyd\xc3\xa4 vapaasti, vaan sen on oltava tuojan k\xc3\xa4yt\xc3\xb6ss\xc3\xa4 m\xc3\xa4\xc3\xa4r\xc3\xa4ajan ennen myynti\xc3\xa4. Ulkomaille muuttaminen tai v\xc3\xa4liaikaisempi ulkomailla ty\xc3\xb6skentely ovat yleisimpi\xc3\xa4 perusteita verovapaan auton hankkimiselle. My\xc3\xb6s jo ulkomailla asuvat suomalaiset voivat hankkia auton Suomesta ennen paluutaan._NEWLINE_Tuontiautolla tarkoitetaan autoa, joka tuodaan maahanmuuton yhteydess\xc3\xa4 ja josta ei t\xc3\xa4st\xc3\xa4 syyst\xc3\xa4 makseta autoveroa eik\xc3\xa4 arvonlis\xc3\xa4veroa._NEWLINE_Taxfreeautolla ja vientiautolla tarkoitetaan puolestaan autoa, josta ei ole ostettaessa maksettu auto- tai arvonlis\xc3\xa4veroa. Suomessa autojen verottomat hinnat saattavat l\xc3\xb6yty\xc3\xa4 maahantuojien sivuilta, joskus otsikon diplomat sales -alta. Verottomasti hankittu ajoneuvo voidaan rekister\xc3\xb6id\xc3\xa4 Suomen vientirekisteriin. Vientirekister\xc3\xb6idyn auton tunnistaa rekisterinkilven reunassa olevasta punaisesta osasta, johon on merkitty rekister\xc3\xb6innin p\xc3\xa4\xc3\xa4ttymiskuukausi. Vientirekisteriin merkit\xc3\xa4\xc3\xa4n vuosittain Suomessa runsaat 1000 autoa._NEWLINE_Muuttoautoksi kutsutaan autoa, joka tuodaan Suomeen maahanmuuton yhteydess\xc3\xa4. Vaatimuksena muuttoauton verottomuudelle on, ett\xc3\xa4 oleskelu ulkomailla on kest\xc3\xa4nyt v\xc3\xa4hint\xc3\xa4\xc3\xa4n vuoden ja auto on ollut muuttajan k\xc3\xa4yt\xc3\xb6ss\xc3\xa4 v\xc3\xa4hint\xc3\xa4\xc3\xa4n 6 kuukautta. Tyypillisesti kriisinhallintajoukoissa palvelevat suomalaiset sotilaat hankkivat t\xc3\xa4llaisen auton. Auto voi olla alun perin vientiauto, joka on ensin merkitty Suomen vientirekisteriin ja sittemmin rekister\xc3\xb6ity jonkun muun maan rekisteriin ja p\xc3\xa4\xc3\xa4tyy omistajan muuttaessa ulkomailta Suomeen.\n_START_SECTION_\nAuton tuonti Saksasta\n_START_PARAGRAPH_\nSuomalaiset tuovat paljon k\xc3\xa4ytettyja autoja Suomeen Saksasta. Saksassa autot ovat halvempia kuin Suomessa, koska Saksassa on pienempi arvonlis\xc3\xa4vero, automarkkinoilla on Saksassa kovempi kilpailu ja Saksassa ei ole erityist\xc3\xa4 autoveroa. Auton arvo laskee Saksassa nopeammin kuin Suomessa, koska suomalainen henkil\xc3\xb6auto romutetaan keskim\xc3\xa4\xc3\xa4rin 18 vuoden ik\xc3\xa4isen\xc3\xa4, mutta saksalainen jo 5-6 vuotta aikaisemmin.  T\xc3\xa4m\xc3\xa4 johtuu siit\xc3\xa4, ett\xc3\xa4 Saksassa ajetaan paljon moottoriteill\xc3\xa4 joissa ei ole nopeusrajoituksia, jolloin autot kuluvat nopeammin. Toisaalta Saksassa ei ole talven aiheuttamaa kulumista yht\xc3\xa4 paljon kuin Suomessa._NEWLINE_Saksalaisten autojen kilometrimittarien peukaloimisesta on keskusteltu paljon. Mittarilukemien k\xc3\xa4sitteleminen kiellettiin Saksassa lailla vuonna 2006. T\xc3\xa4t\xc3\xa4 ennen Saksassa oli liikkeit\xc3\xa4, joissa mittareita k\xc3\xa4\xc3\xa4nnettiin maksua vastaan. My\xc3\xb6s nyky\xc3\xa4\xc3\xa4n on syyt\xc3\xa4 olla tarkkana petosvaaran takia.'